SMEs ไทย ผู้จ้างงาน 10 ล้านคนในประเทศ กำลังเจอวิกฤติ
15 ก.ค. 2564

SMEs ไทย ผู้จ้างงาน 10 ล้านคนในประเทศ กำลังเจอวิกฤติ /โดย ลงทุนแมน
ธุรกิจ SMEs เป็นหนึ่งในภาคส่วนที่มีความสำคัญมากกับเศรษฐกิจไทย และเป็นภาคส่วนที่ได้รับผลกระทบอย่างหนักจากผลกระทบของโควิด 19 ด้วยเช่นกัน
วันนี้หลายกิจการจำใจต้องปิดตัวลง ขณะที่อีกหลาย ๆ กิจการ พยายามยื้อต่อเพื่อหวังว่า ในอนาคตสถานการณ์จะดีขึ้น
หนี้ของ SMEs ทั้งระบบในตอนนี้ มีมูลค่าสูงกว่า 3.5 ล้านล้านบาท ซึ่งบางส่วนกลายเป็นหนี้ที่ไม่ก่อให้เกิดรายได้ไปแล้ว
ธุรกิจ SMEs จะยืนระยะไปได้อีกนานแค่ไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Small and Medium Enterprises หรือ SMEs คือ ธุรกิจขนาดกลางและขนาดย่อม ที่ดำเนินกิจกรรมทางธุรกิจตั้งแต่การผลิต การค้า และการบริการ โดยใช้เงินลงทุนไม่มาก และโดยทั่วไปอาจไม่ได้ใช้เทคโนโลยีระดับสูง
ปัจจัยที่ใช้กำหนดว่า ธุรกิจไหนเป็นธุรกิจขนาดกลาง และธุรกิจไหนขนาดย่อม จะใช้เกณฑ์รายได้และจำนวนแรงงานในการแบ่ง
กรณีภาคการผลิตนั้น ถ้ามีการจ้างงาน 50-200 คน มีรายได้ 50-500 ล้านบาท จะเป็นธุรกิจขนาดกลาง และถ้าน้อยกว่านั้น ก็จะถือเป็นธุรกิจขนาดย่อม
กรณีภาคบริการและการค้านั้น ถ้ามีการจ้างงานอยู่ที่ 30-100 คน มีรายได้ 50-300 ล้านบาท จะเป็นธุรกิจขนาดกลาง ถ้าน้อยกว่านั้นก็เป็นธุรกิจขนาดย่อม
ด้วยความที่เป็นธุรกิจขนาดกลางและขนาดย่อม ทำให้หลายครั้ง SMEs มักมีข้อจำกัดต่าง ๆ เช่น
- การเข้าถึงเงินทุนและขาดแคลนเงินสนับสนุน
- ปัญหาในเรื่องของการบริหารจัดการ ขาดความโปร่งใส และการกำกับดูแลกิจการที่ดี
- ปัญหาการจัดทำระบบบัญชี
- การขาดแคลนแรงงานที่มีทักษะสูง
- การเข้าถึงเทคโนโลยีขั้นสูง
แต่อย่างไรก็ตาม แม้จะมีข้อจำกัดหลายอย่าง ธุรกิจ SMEs ก็มีข้อดีหลายข้อเช่นกัน ไม่ว่าจะเป็น
- เริ่มต้นทำธุรกิจด้วยเงินทุนไม่มาก ซึ่งตรงนี้ทำให้ถูกมองว่า มีความเสี่ยงน้อยกว่าบริษัทขนาดใหญ่ ซึ่งที่ผ่านมาเราก็เห็นหลายบริษัทที่เติบโตมาจากธุรกิจเล็ก ๆ จนมีชื่อเสียงในทุกวันนี้
- เจ้าของธุรกิจสามารถจัดการทุกอย่างด้วยตัวเอง มีความอิสระและคล่องตัวในการบริหารจัดการได้อย่างทั่วถึง
- มีความยืดหยุ่นในการปรับเปลี่ยนรูปแบบการดำเนินธุรกิจ
ที่สำคัญก็คือ ธุรกิจ SMEs ถือเป็นแหล่งของการจ้างงานขนาดใหญ่ ซึ่งมีความสำคัญต่อเศรษฐกิจไทย
รู้ไหมว่า ในปี 2563 ประเทศไทยมีจำนวน ผู้มีงานทำ ประมาณ 38 ล้านคน 
โดยในจำนวนนี้ เป็นแรงงานที่อยู่ในภาคธุรกิจ SMEs จำนวน 13 ล้านคน หรือประมาณ 34% ของจำนวนผู้มีงานทำทั้งประเทศ
อีกประเด็นที่น่าสนใจคือ หลายสิบปีที่ผ่านมา จำนวนผู้ประกอบการธุรกิจ SMEs ก็เพิ่มขึ้นอย่างต่อเนื่อง
- ในปี 2537 จำนวนผู้ประกอบธุรกิจ SMEs มีจำนวน 0.4 ล้านราย
- ในปี 2563 จำนวนผู้ประกอบธุรกิจ SMEs มีจำนวน 3.1 ล้านราย
และสภาหอการค้าไทย ยังมีการประเมินกันว่า ตัวเลขจำนวนผู้ประกอบธุรกิจ SMEs จริง ๆ อาจมีจำนวนสูงถึง 5 ล้านราย เนื่องจากยังมีผู้ประกอบการบางส่วน ที่ไม่ได้ขึ้นทะเบียนเป็นผู้ประกอบการ SMEs กับทางราชการ
ขณะที่ในปี 2562 ที่ผ่านมา ธุรกิจ SMEs สร้างมูลค่าทางเศรษฐกิจให้ไทย สูงกว่า 7 ล้านล้านบาท หรือคิดเป็น 43% ของมูลค่า GDP ทั้งประเทศไทย
ปัจจุบัน ถ้าเราแบ่งจำนวนผู้ประกอบธุรกิจ SMEs ตามประเภทธุรกิจจะพบว่ามาจาก
- การค้าและบริการ 2.6 ล้านราย
- การผลิตและการเกษตร 0.5 ล้านราย
หมายความว่า จำนวนผู้ประกอบธุรกิจ SMEs กว่า 84% เกี่ยวข้องกับการค้าและบริการ 
ซึ่งก็ปฏิเสธไม่ได้ว่า ธุรกิจการค้าและบริการ โดยเฉพาะที่พักแรม, ร้านอาหาร, ร้านเสริมสวย, ร้านขายของที่ระลึก ถือเป็นกลุ่มผู้ที่ได้รับบาดเจ็บอย่างหนัก จากการแพร่ระบาดของโควิด 19
สาเหตุหลัก ๆ คือ การที่จำนวนนักท่องเที่ยวชาวต่างชาติหายไปตั้งแต่ไตรมาสที่ 2 ของปี 2563 และการชะลอการเดินทางของคนไทยในประเทศ
แม้ทางภาครัฐจะพยายามออกมาตรการกระตุ้นการเดินทางท่องเที่ยวต่าง ๆ อย่างโครงการเราเที่ยวด้วยกัน เพื่อช่วยให้คนไทยในประเทศช่วยกระตุ้นการเดินทางและท่องเที่ยวภายในประเทศบ้าง แต่ก็ต้องมาพบกับการระบาดหลายระลอกที่ดับความหวังในการกระตุ้นให้หมดไป
ปี 2562 รายได้การท่องเที่ยวของประเทศไทย อยู่ที่ประมาณ 3 ล้านล้านบาท เป็นรายได้จากนักท่องเที่ยวต่างชาติประมาณ 1.9 ล้านล้านบาท และรายได้จากคนไทยประมาณ 1.1 ล้านล้านบาท
ซึ่งถ้าดูจากตัวเลขแบบนี้ก็ต้องยอมรับว่า แทบเป็นไปไม่ได้ที่รายได้จากนักท่องเที่ยวไทย จะเพิ่มขึ้นจนชดเชยกับรายได้ที่หายไปจากนักท่องเที่ยวต่างชาติได้
 
การระบาดของโควิด 19 ตั้งแต่ต้นปี 2563 สร้างความบอบช้ำอย่างหนักให้แก่ผู้ประกอบธุรกิจ SMEs ซึ่งเป็นกลุ่มธุรกิจที่ได้รับผลกระทบหนักกว่า เมื่อเทียบกับธุรกิจในภาพรวมทั้งประเทศ
ซึ่งสะท้อนมาจาก มูลค่า GDP ที่เกิดจาก SMEs ในปี 2563 ที่ติดลบไปกว่า 9.1% จากปีก่อนหน้า
เทียบกับมูลค่า GDP ของประเทศไทย ที่ติดลบไป 6.1% จากปีก่อนหน้า
อีกทั้งในตอนนี้ สถานการณ์การแพร่ระบาดที่ทำท่าจะคลี่คลายไปบ้างในช่วงก่อนนี้ กลับดูเหมือนว่าเลวร้ายลงกว่าเดิมไปอีก
ยิ่งถ้าสถานการณ์การระบาดของโควิด 19 ภายในประเทศลากยาวไปจนถึงสิ้นปี มีการคาดกันว่า ธุรกิจ SMEs จำนวนไม่น้อย อาจต้องเข้าสู่ภาวะล้มละลาย
อ้างอิงข้อมูลจาก สำนักงานส่งเสริมวิสาหกิจขนาดกลางและขนาดย่อม หรือ สสว. ปัจจุบัน ธุรกิจ SMEs ทั้งหมดมีหนี้รวมกันกว่า 3.5 ล้านล้านบาท ซึ่งในจำนวนนี้เป็นหนี้ที่ไม่ก่อให้เกิดรายได้ (NPL) สูงกว่า 240,000 ล้านบาท
ทาง สสว. ยังคาดกันว่า มูลค่าหนี้ที่ไม่ก่อให้เกิดรายได้ อาจเพิ่มขึ้นอีก 440,000 ล้านบาท หากสถานการณ์การระบาดของโควิด 19 ยังไม่ดีขึ้น จนทำให้ธุรกิจ SMEs จำนวนมาก ยังไม่สามารถกลับมาดำเนินกิจการได้เหมือนช่วงก่อนหน้าที่จะเกิดโรคระบาด
ที่ผ่านมา ธุรกิจ SMEs จำนวนไม่น้อยได้พยายามปรับตัวเพื่อความอยู่รอด แต่ก็มีจำนวนไม่น้อยเช่นกันที่ทนบาดแผลในครั้งนี้ไม่ไหวจนต้องยอมแพ้ไปแล้ว
ขณะที่บางส่วนพยายามกัดฟัน อดทนเลือกที่จะยืนระยะต่อไป อย่างน้อยก็หวังว่า ในอนาคตอันใกล้ทุกอย่างน่าจะดีขึ้น แม้ว่ายังไม่รู้ว่าเมื่อไร เพราะถ้าสถานการณ์ยังเป็นแบบนี้ ความหวังจะเปิดประเทศรับนักท่องเที่ยว หรือเปิดกิจกรรมทางเศรษฐกิจได้เต็มที่ คงไม่ใช่เรื่องง่าย
ความหวังตอนนี้ ก็คงอยู่ที่ภาครัฐต้องบริหารจัดการการควบคุมโรคระบาดให้มีประสิทธิภาพมากที่สุด และทุกฝ่ายก็ต้องร่วมด้วยช่วยกันอย่างเต็มที่ เพื่อให้สถานการณ์ดีขึ้นได้เร็วที่สุด
เรื่องนี้ ดูไปคล้าย ๆ กับเวลาที่เรากำลังนั่งรถไฟเข้าไปในอุโมงค์อันมืดมิดจนมองไม่เห็นอะไร ซึ่งเราก็คงทำอะไรไม่ได้มากไปกว่าการนั่งรอรถไฟให้วิ่งพ้นอุโมงค์ เพื่อที่ทุกคนจะได้เห็นแสงสว่าง
แต่คำถามสำคัญที่ทุกคนอยากรู้ในตอนนี้ก็คือ
รถไฟขบวนนั้น ใกล้จะถึงปลายอุโมงค์ แล้วหรือยัง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-